CELEX: 32020D0952
Language: ro
Date: 2020-06-26 00:00:00
Title: Decizia (UE) 2020/952 a Consiliului din 26 iunie 2020 privind încheierea, în numele Uniunii, a Acordului euro-mediteraneean în domeniul aviației între Uniunea Europeană și statele sale membre, pe de o parte, și Guvernul Statului Israel, pe de altă parte

3.7.2020   
               
               
                  RO
               
               
                  Jurnalul Oficial al Uniunii Europene
               
               
                  L 212/10
               
            
         DECIZIA (UE) 2020/952 A CONSILIULUI
         din 26 iunie 2020
         privind încheierea, în numele Uniunii, a Acordului euro-mediteraneean în domeniul aviației între Uniunea Europeană și statele sale membre, pe de o parte, și Guvernul Statului Israel, pe de altă parte
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (6) al doilea paragraf litera (a) punctul (v) și cu articolul 218 alineatul (7),
         având în vedere propunerea Comisiei Europene,
         având în vedere aprobarea Parlamentului European (1),
         întrucât:
         
                     (1)
                  
                  
                     Acordul euro-mediteraneean în domeniul aviației între Uniunea Europeană și statele sale membre, pe de o parte, și Guvernul Statului Israel, pe de altă parte (2) („acordul”), a fost semnat la 10 iunie 2013, sub rezerva încheierii sale, în conformitate cu Decizia 2013/398/UE a Consiliului și a reprezentanților guvernelor statelor membre, reuniți în cadrul Consiliului (3).
                  
               
                     (2)
                  
                  
                     Acordul a fost ratificat de toate statele membre, cu excepția Republicii Croația care aderă la acord în conformitate cu Actul de aderare din 2012. Protocolul de modificare a Acordului euro-mediteraneean privind serviciile aeriene dintre Uniunea Europeană și statele sale membre, pe de o parte, și guvernul Statului Israel, pe de altă parte, pentru a se ține seama de aderarea Republicii Croația la Uniunea Europeană (4) a fost semnat la 19 februarie 2015, în conformitate cu Decizia (UE) 2015/372 a Consiliului (5).
                  
               
                     (3)
                  
                  
                     Acordul ar trebui să fie aprobat în numele Uniunii.
                  
               
                     (4)
                  
                  
                     Acordul ar trebui să fie pus în aplicare în conformitate cu poziția Uniunii, conform căreia teritoriile care au intrat sub administrație israeliană în iunie 1967 nu fac parte din teritoriul Statului Israel.
                  
               
                     (5)
                  
                  
                     Articolele 4 și 5 din Decizia 2013/398/UE conțin dispoziții privind procesul decizional și reprezentarea, referitoare la diverse aspecte prevăzute în acord. Având în vedere hotărârea Curții de Justiție din 28 aprilie 2015 în cauza C-28/12 (6), Comisia/Consiliul, aplicarea dispozițiilor în cauză ar trebui să înceteze. Având în vedere tratatele, nu sunt necesare noi dispoziții referitoare la aceste aspecte și nici dispozițiile privind obligațiile statelor membre de a informa Comisia, prevăzute în articolul 6 din Decizia 2013/398/UE. În consecință, articolul 4 alineatele (2)‐(5) și articolele 5 și 6 din Decizia 2013/398/UE ar trebui să înceteze să se aplice la data intrării în vigoare a prezentei decizii,
                  
               ADOPTĂ PREZENTA DECIZIE:
         
            Articolul 1
            Se aprobă, în numele Uniunii, Acordul euro-mediteraneean în domeniul aviației între Uniunea Europeană și statele sale membre, pe de o parte, și Guvernul Statului Israel, pe de altă parte (7).
         
         
            Articolul 2
            Președintele Consiliului efectuează, în numele Uniunii, notificarea prevăzută la articolul 30 alineatul (2) din acord.
         
         
            Articolul 3
            Poziția care urmează să fie adoptată în numele Uniunii în ceea ce privește deciziile comitetului mixt în temeiul articolului 27 alineatul (6) litera (a) din acord, referitor la includerea actelor legislative ale Uniunii în anexa IV la acord, sub rezerva oricăror modificări tehnice necesare, este exprimată de Comisie, după transmiterea acesteia, spre consultare, către Consiliu sau către grupurile de pregătire ale acestuia, astfel cum decide Consiliul.
         
         
            Articolul 4
            Articolul 4 alineatele (2)-(5) și articolele 5 și 6 din Decizia 2013/398/UE încetează să se aplice la data intrării în vigoare a prezentei decizii.
         
         
            Articolul 5
            Prezenta decizie intră în vigoare la data adoptării.
         
         
            Adoptată la Bruxelles, 26 iunie 2020.
            
               
                  Pentru Consiliu
               
               
                  Președintele
               
               A METELKO-ZGOMBIĆ
            
         
         
            (1)  Aprobarea din 17 iunie 2020 (nepublicată încă în Jurnalul Oficial).
         
            (2)  JO L 208, 2.8.2013, p. 3.
         
            (3)  Decizia 2013/398/UE a Consiliului și a reprezentanților guvernelor statelor membre reuniți în cadrul Consiliului din 20 decembrie 2012 privind semnarea, în numele Uniunii Europene, și aplicarea cu titlu provizoriu a Acordului euro-mediteraneean în domeniul aviației între Uniunea Europeană și statele sale membre, pe de o parte, și Guvernul Statului Israel, pe de altă parte (JO L 208, 2.8.2013, p. 1).
         
            (4)  JO L 64, 7.3.2015, p. 3.
         
            (5)  Decizia (UE) 2015/372 a Consiliului din 8 octombrie 2014 privind semnarea, în numele Uniunii și al statelor sale membre, și aplicarea provizorie a unui Protocol de modificare a Acordului euro-mediteraneean privind serviciile aeriene dintre Uniunea Europeană și statele sale membre, pe de o parte și guvernul Statului Israel, pe de altă parte, pentru a se ține seama de aderarea Republicii Croația la Uniunea Europeană (JO L 64, 7.3.2015, p. 1).
         
            (6)  Hotărârea Curții de Justiție din 28 aprilie 2015, Comisia/Consiliul, cauza C-28/12, ECLI:EU:C:2015:282
         
            (7)  Textul acordului a fost publicat în JO L 208, 2.8.2013, p. 3, împreună cu decizia privind semnarea acestuia.